CELEX: 32020R1758
Language: sl
Date: 2020-08-28 00:00:00
Title: Delegirana uredba Komisije (EU) 2020/1758 z dne 28. avgusta 2020 o spremembi Delegirane uredbe (EU) 2019/2238 glede izjem zaradi visoke stopnje preživetja in izjem de minimis, ki se uporabljajo za nekatere vrste pridnenega ribolova v Severnem morju

26.11.2020   
               
               
                  SL
               
               
                  Uradni list Evropske unije
               
               
                  L 397/1
               
            
         DELEGIRANA UREDBA KOMISIJE (EU) 2020/1758
         z dne 28. avgusta 2020
         o spremembi Delegirane uredbe (EU) 2019/2238 glede izjem zaradi visoke stopnje preživetja in izjem de minimis, ki se uporabljajo za nekatere vrste pridnenega ribolova v Severnem morju
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/973 Evropskega parlamenta in Sveta z dne 4. julija 2018 o vzpostavitvi večletnega načrta za pridnene staleže v Severnem morju in ribištvo, ki izkorišča te staleže, določitvi podrobnosti izvajanja obveznosti iztovarjanja v Severnem morju ter razveljavitvi uredb Sveta (ES) št. 676/2007 in (ES) št. 1342/2008 (1) ter zlasti člena 11 Uredbe,
         ob upoštevanju naslednjega:
         
                     (1)
                  
                  
                     Namen Uredbe (EU) št. 1380/2013 Evropskega parlamenta in Sveta (2) je postopno odpraviti zavržke pri vseh vrstah ribolova v Uniji z uvedbo obveznosti iztovarjanja ulova vrst, za katere veljajo omejitve ulova.
                  
               
                     (2)
                  
                  
                     Člen 9 Uredbe (EU) št. 1380/2013 določa sprejetje večletnih načrtov, ki vsebujejo ohranitvene ukrepe za ribištvo, ki izkorišča določene staleže na ustreznem geografskem območju. Taki večletni načrti določajo podrobnosti izvajanja obveznosti iztovarjanja in lahko na Komisijo prenesejo pooblastilo, da natančneje določi navedene podrobnosti na podlagi skupnih priporočil, ki jih oblikujejo države članice.
                  
               
                     (3)
                  
                  
                     Uredba (EU) 2018/973, ki vzpostavlja večletni načrt za pridnene staleže v Severnem morju, prav tako pooblašča Komisijo, da sprejme delegirane akte, ki določajo podrobnosti o obveznosti iztovarjanja na podlagi skupnih priporočil, ki jih oblikujejo države članice.
                  
               
                     (4)
                  
                  
                     Belgija, Danska, Francija, Nemčija, Nizozemska in Švedska imajo neposreden upravljalni interes za ribolov v Severnem morju. Po posvetovanju s svetovalnim svetom za Severno morje ter svetovalnim svetom za pelagične staleže so navedene države članice in Združeno kraljestvo 29. maja 2019 Komisiji predložili skupno priporočilo o podrobnostih glede izvajanja obveznosti iztovarjanja za pridneni ribolov v Severnem morju. Skupno priporočilo je bilo spremenjeno 7. avgusta 2019. Na podlagi navedenih skupnih priporočil je Komisija sprejela Delegirano uredbo (EU) 2019/2238 (3).
                  
               
                     (5)
                  
                  
                     Zadevne države članice in Združeno kraljestvo so 8. novembra 2019 predložili novo skupno priporočilo za odpravo nekaterih napak in nenamernih opustitev iz Delegirane uredbe (EU) 2019/2238.
                  
               
                     (6)
                  
                  
                     V skupnem priporočilu z dne 8. novembra 2019 je bilo predlagano, da se do 31. decembra 2021 odobri izjema za škampa, ulovljenega s pridnenimi vlečnimi mrežami, ki so opremljene z vrečo, katere velikost mrežnega očesa je najmanj 70 mm in ki je opremljena s selektivno rešetko za vrste z razdaljo med prečkami največ 35 mm. To je izjema s pozitivno znanstveno oceno (4), ki je bila vključena tudi v prejšnje načrte za zavržke. Znanstveni, tehnični in gospodarski odbor za ribištvo (STECF) je leta 2018 poudaril, da podporni znanstveni podatki za navedeno izjemo temeljijo na zanesljivem pristopu in da je tehnika vrednotenja, ki je bila uporabljena v okviru širših flot, razumna (5). Kljub tej pozitivni znanstveni podlagi je Delegirana uredba (EU) 2019/2238 nenamerno omejila navedeno izjemo do 31. decembra 2020, čeprav za to ni bilo nobenih znanstvenih razlogov. Navedena izjema bi se morala torej uporabljati do 31. decembra 2021.
                  
               
                     (7)
                  
                  
                     Na podlagi zgoraj navedenih ocen STECF je bila v Delegirano uredbo (EU) 2019/2238 prav tako pomotoma vključena obveznost poročanja, in sicer da je treba najpozneje do 1. maja 2020 predložiti podatke za izjemo za škampa, ulovljenega s pridnenimi vlečnimi mrežami, ki so opremljene z vrečo, katere velikost mrežnega očesa je najmanj 70 mm in ki je opremljena s selektivno rešetko za vrste z razdaljo med prečkami največ 35 mm. Zato bi morala biti navedena izjema izvzeta iz obveznosti predložitve dodatnih podatkov.
                  
               
                     (8)
                  
                  
                     Delegirana uredba (EU) 2019/2238 vsebuje nenamerno opustitev v zvezi z izjemo zaradi visoke stopnje preživetja za ulov in prilov morske plošče. V skupnem priporočilu, predloženem 7. avgusta 2019, je bila predlagana izjema za morsko ploščo, ulovljeno z nekaterimi vlečnimi mrežami pri ribolovu bokoplut ali somernih rib, katerih velikost mrežnega očesa je najmanj 90–99 mm in ki so opremljene s ploskvijo Seltra ali katerih velikost mrežnega očesa je vsaj 80–99 mm. STECF je ugotovil, da so bile stopnje preživetja v ustreznih študijah različne (18–75 %), pri čemer so bile znatno nižje stopnje registrirane za manjšo morsko ploščo (6). Zato bi morala biti izjema odobrena samo do 31. decembra 2020, vendar tega člen 6(4) pomotoma ni opredelil. Poleg tega bi morala obveznost poročanja, ki se nanaša na predložitev dodatnih podatkov, zajemati tudi to izjemo.
                  
               
                     (9)
                  
                  
                     V skupnem priporočilu z dne 8. novembra 2019 je bila predlagana vključitev izjeme de minimis za lenga, ulovljenega z nekaterimi pridnenimi vlečnimi mrežami z velikostjo mrežnega očesa 120 mm ali več.
                  
               
                     (10)
                  
                  
                     Z Delegirano uredbo Komisije (EU) 2018/2035 (7) je bila odobrena izjema de minimis za lenga pod najmanjšo referenčno velikostjo ohranjanja, ulovljenega z nekaterimi pridnenimi vlečnimi mrežami z velikostjo mrežnega očesa 120 mm ali več na podobmočju ICES 4. Navedena izjema je bila odobrena na podlagi znanstvenih dokazov, ki so jih predložile države članice in so bili potrjeni v znanstveni oceni (8). STECF je ugotovil, da je razumno domnevati, da so bile izboljšave pri selektivnosti za zmanjšanje nenamernega ulova lenga zaradi njegove morfologije tehnično zahtevne. Navedena izjema zaradi nesporazuma pri komunikaciji med regionalno skupino držav članic in Komisijo ni bila prenesena v Delegirano uredbo (EU) 2019/2238. Zato bi bilo treba člen 10 Delegirane uredbe (EU) 2019/2238 spremeniti, da se izjema vključi vanj.
                  
               
                     (11)
                  
                  
                     Delegirano uredbo (EU) 2019/2238 bi bilo treba ustrezno spremeniti.
                  
               
                     (12)
                  
                  
                     Ker ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, bi morala ta uredba začeti veljati kmalu po objavi. Glede na to, da je Delegirana uredba (EU) 2019/2238 začela veljati 1. januarja 2020, bi se morala tudi ta uredba uporabljati od navedenega datuma –
                  
               SPREJELA NASLEDNJO UREDBO:
         
            Člen 1
            Delegirana uredba (EU) 2019/2238 se spremeni:
            
                        (1)
                     
                     
                        člen 3(3) se nadomesti z naslednjim:
                        
                           „3.   Izjema iz odstavka 1(b)(1) in (3) se začasno uporablja do 31. decembra 2020. Države članice z neposrednim upravljalnim interesom čim prej, najpozneje pa 1. maja 2020, predložijo dodatne znanstvene podatke, ki podpirajo izjemo iz odstavka 1(b)(1) in (3). Znanstveni, tehnični in gospodarski odbor za ribištvo (STECF) predložene znanstvene podatke oceni do 31. julija 2020.“;
                        
                     
                  
                        (2)
                     
                     
                        člen 6(4) se nadomesti z naslednjim:
                        
                           „4.   Izjeme iz odstavka 1(c) in odstavka 2 se začasno uporabljajo do 31. decembra 2020. Države članice z neposrednim upravljalnim interesom čim prej, najpozneje pa do 1. maja 2020, predložijo dodatne znanstvene podatke, ki podpirajo izjemo iz odstavka 1(c) in odstavka 2. STECF predložene znanstvene podatke oceni do 31. julija 2020.“;
                        
                     
                  
                        (3)
                     
                     
                        člen 10 se spremeni:
                        
                                    (a)
                                 
                                 
                                    v točki (n) se v uvodnem stavku drugi pododstavek nadomesti z naslednjim:
                                    „izjema de minimis, določena v tej točki, se začasno uporablja do 31. decembra 2020. Države članice z neposrednim upravljalnim interesom čim prej, najpozneje pa do 1. maja 2020, predložijo dodatne znanstvene podatke, ki podpirajo to izjemo. STECF predložene znanstvene podatke oceni do 31. julija 2020;“;
                                 
                              
                                    (b)
                                 
                                 
                                    doda se naslednja točka (o):
                                    
                                                „(o)
                                             
                                             
                                                pri pridnenem ribolovu s plovili, ki lovijo lenga in pri tem uporabljajo pridnene vlečne mreže (OTB, OTT, PTB), katerih velikost mrežnega očesa je enaka ali večja od 120 mm, v vodah Unije podobmočja ICES 4:
                                                količina lenga pod najmanjšo referenčno velikostjo ohranjanja, ki ne presega 3 % celotnega letnega ulova lenga pri navedenem ribolovu.“.
                                             
                                          
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. avgusta 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 179, 16.7.2018, str. 1.
         
            (2)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
         
            (3)  Delegirana uredba Komisije (EU) 2019/2238 z dne 1. oktobra 2019 o določitvi podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2020–2021 (UL L 336, 30.12.2019, str. 34).
         
            (4)  https://stecf.jrc.ec.europa.eu/c/document_library/get_file?uuid=f2e28988-14e4-4fdf-9770-0619edd32e64&groupId=43805.
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf/0b2566fa-f07c-4215-99a7-3b7aa1a5265e.
         
            (7)  Delegirana uredba Komisije (EU) 2018/2035 z dne 18. oktobra 2018 o določitvi podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2019–2021 (UL L 327, 21.12.2018, str. 17).
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf/9798bf87-66be-467a-aeb9-4950cddbddfb.